text: Oversigt: Sommerspil i al slags vejr
  03 juli 2017 kl. 12.20
  Den danske sommer er svigefuld. Men de mange mennesker, som bruger en del af deres ferie på sommerspil, er seje: De spiller næsten uanset vejret.
  I år fejrer sommerspillet i Varde 40 års jubilæum. Og kun en enkelt gang har de været nødt til at aflyse i alle de år.
  - Det var før min tid, men det var vist til Jesus Christ Superstar, hvor det blev uvejr med torden, fortæller Tatjana Johnsson fra Varde Sommerspil til TV SYD.
  Sommerspillet i Varde opfører i år en musical over ”Midt om Natten” med Kim Larsens musik.
  - Og det er noget, folk kan li’. Vi har allerede solgt 25.000 billetter – og spiller to uger endnu.
  Publikum har regntøj og tæpper med.  Så der skal meget til, før de aflyser.
  - Heldigvis er vejrudsigterne rimelige resten af ugen, siger Tatjana Johnsson.
  
  To aflysninger på 41 år
  Også i Jels spiller de uanset vejret.
  - Vi har haft to aflysninger på 41 år, fortæller Jørgen Sellebjerg fra sekretariatet.
  - Men vi kan da godt mærke det her i billetsalget, når vejret er dårligt. I dag har vi alligevel solgt 600 billetter til aftenens forestilling.
  Siden premieren fredag har 4.500 været til vikingespillet. Der forventes op mod 20.000 tilskuere til årets forestilling, som har sidste spilledag den 16. juli.
  På lørdag er der Tattoo ved Sønderborg Slot. Også en begivenhed, som er afhængig af vejret.
  Sidst på måneden er der premiere på sommerspillene i Kolding og Juelsminde. Kolding Festspil opfører en musical over succesfilmen ”Den eneste Ene” fra  27. juli til 12. august.  
  I Juelsminde opføres musicalen ”Annie” i parken ved Palsgaard Gods. Her er spilleperioden 27. juli til 6. august. 
  I Bovlund syd for Agerskov opføres "My Fair Lady" i uge 30 med premiere den 26. juli og sidste forestilling 30. juli.
  
  
  